આવી સ્થિતિ અને સંજોગોમાં સુપ્રીમ કોર્ટનો ચુકાદો ન્યાયિક ક્રાન્તિના બદલે સહજ પ્રતીકાત્મક જ બની રહે છે. આ ચુકાદો ન કેવળ શક્તિશાળી રાજકારણીઓને તેમના બદલા લેવાની છૂટ આપશે, પરંતુ લાંબા ગાળે આ ચુકાદાનો દુરુપયોગ થતો પણ સુપ્રીમ કોર્ટ જોશે. આજે ગ્રામીણ વિસ્તારોમાં ચૂંટણીઓ મોટા ભાગે જાતિવાદી અને કોમવાદી સમીકરણોના આધારે જ લડાતી હોય છે, જ્યારે ઉમેદવારોની લાયકાતને હાંસિયામાં ધકેલી દેવામાં આવે છે. જ્યાં ભૂખ, જાતિવાદી શોષણ, જીવનનું મૂળભૂત ગૌરવ જેવા હણી નાખતા મુદ્દાઓ છે ત્યાં ઉમેદવારોનો કાયદાકીય રેકૉર્ડ ભાગ્યે જ ધ્યાન પર લેવામાં આવે છે. આ બધી બાબતો ધ્યાનમાં લેતાં સુપ્રીમ કોર્ટે રાજકીય ગલિયારાને વધુ નૈતિક અને પારદર્શક બનાવવા, મની અને મસલ-પાવર વિનાના પ્રામાણિક રાજકીય નેતાઓને રાજકારણમાં લાવવા વધુ અસરકારક આદેશો આપવા જોઈએ. પરંતુ કહે છેને કે ન મામા કરતાં કાણો મામો સારો. આ એક ચુકાદો ભાવિનો માર્ગ તૈયાર કરશે, પરંતુ ભારતીય રાજકારણના કિસ્સામાં થોડામાં પણ સારું છે એમ કહી શકાય.